বিজেপি চৰকাৰৰ মিথ্যাচাৰ এতিয়া অসমৰ ৰাইজে বুজি উঠিছে। সেয়ে অহা নিৰ্বাচনত অসমৰ ৰাইজে কংগ্ৰেছক সমৰ্থন কৰিব। কংগ্ৰেছ নেত্ৰী গৰাকীয়ে মন্ত্ৰী হিমন্ত বিশ্ব শৰ্মাক দুষ্ট নেতা আখ্যা দি কয়, তেওঁ অসমত হিন্দু-মুছলমানৰ নামত বিভাজনৰ ৰাজনীতি কৰিছে। লগতে হিমন্তই অহা নিৰ্বাচনটো এক সভ্যতাৰ যুজঁ বুলি কৈ আচলতে হিন্দু সভ্যতাকে অপমান কৰিছে বুলি বৰঠাকুৰে মন্তব্য কৰে। অনুষ্ঠানত অসম প্ৰদেশ কংগ্ৰেছৰ জ্যেষ্ঠ নেতা শান্তনু শৰ্মাই সংবাদ মাধ্যমৰ আগত কয়, আজি বুথ সংকল্প শিবিৰত বুথ পৰ্যায়ৰ নেতা কৰ্মীৰ উৎসাহজনক সহাৰিয়ে এই কথা প্ৰতীয়মান কৰিছে যে- সমাগত নিৰ্বাচনত কংগ্ৰেছ দলে চৰকাৰ গঠন কৰাটো এক প্ৰকাৰ নিশ্চিত। নগাঁও সদৰ সমষ্টিটো সমাগত নিৰ্বাচনত কংগ্ৰেছ দলৰ প্ৰাৰ্থী গৰাকীয়ে জয় লাভ কৰিব বুলি তেওঁ দাবী কৰে। বুথ শিবিৰত প্ৰাক্তন বিধায়ক ডাঃ দুৰ্লভ চমুৱায়ো উপস্থিত থাকে। শিবিৰত নগাঁও জিলা কংগ্ৰেছৰ সভাপতি তপন কুমাৰ শৰ্মাই বুথ কমিটীৰ সদস্য সকলক সংকল্প বাক্য পাঠ কৰাই। উক্ত অনুষ্ঠানত শতাধিক বিজেপি কৰ্মী কংগ্ৰেছৰ আনুষ্ঠানিক ভাবে যোগদান কৰে। মনকৰিবলগীয়া যে আজিৰ বুথ সংকল্প শিবৰক লৈ নগাঁও কংগ্ৰেছক দুটা ভাগত বিভক্ত হৈ পৰা পৰিলক্ষিত হয়। বিশেষকৈ অনুষ্ঠানত সদৰ সমষ্টিৰ দুই প্ৰাৰ্থীত্ব প্ৰত্যাশী ক্ৰমে কংগ্ৰেছৰ জ্যেষ্ঠ নেতা শান্তনু শৰ্মা আৰু প্ৰাক্তন বিধায়ক ডাঃ দুৰ্লভ চমুৱাৰ হৰ্ডিং অৰাক লৈ সদৰ কংগ্ৰেছত দুটা ভাগত হৈ পৰা পৰিলক্ষিত হয়। আনকি, ছত্তিশগড়ৰ নেতা গৰাকীৰ সন্মুখত শান্তনু শৰ্মাক অহা বিধান সভা নিৰ্বাচনত সদৰ সমষ্টিৰ পৰা প্ৰাৰ্থী প্ৰক্ষেপ কৰাৰ দাবী উত্থাপন কৰে একাংশ কংগ্ৰেছ কৰ্মীয়ে।
